पेडणेंः भाऊसायब बांदोडकार हांणी गोंयची सर्वांगी उदरगत केली. हे खातीर मोपाच्या आंतरराष्ट्रीय विमानतळाक तांचेंच नांव दिवचें. नांवाचेर आनीक चर्चा करपाची वा आंदोलन करपाची लेगीत गरज ना. सरकारान हाची गंभीर दखल घेवन गरजे भायर केल्ल्या राजकारणाक पुर्णविराम दिवचो, अशें आदले केंद्रीय मंत्री रमाकांत खलप हांणी सांगलें.
 मोपा आंतरराष्ट्रीय विमानतळ नामकरण समिती वतीन मांद्रेंच्या मदल्यामाजांतल्या भाऊसायब बांदोडकार पुतळ्याच्या वाठारांत 13 नोव्हेंबराक सकाळीं 10 ते दनपारां 1 वरा मेरेन धरणें आंदोलन आयोजीत केल्लें. ह्या वेळार खलप उलयताले.
 मोपा विमातळाक भाऊसायबांचें नांव दिवचें, अशें सांगपाचो खलप हांकां कोणे अधिकार दिला, असो प्रस्न सोशल मिडिया वयल्यान विचारताले, तांकां खलप हांणी जाप दिली. भाऊसायब बांदोडकार ज्या मतदारसंघांतल्यान वेंचून आयले त्याच मतदारसंघांत लोकांनी आपल्याक स खेपे आमदार म्हूण वेंचून दिला. त्याच लोकांनी आपल्याक मोपा विमातळाक भाऊसायबांचें नांव दिवपाची मागणी करपाचो अधिकार दिला, अशें खलप हांणी सांगलें.
 आंतरराष्ट्रीय मोपा विमानतळाक भाऊसायब बांदोडकार हांचें नांव दिलें ना जाल्यार मगो फुडारी तशेंच मंत्री सुदिन ढवळीकार हांणी नैतीक जापसालदारकी घेवन सरकारांतल्यान भायर सरचे, अशी मागणी पेडणें मतदारसंघाचे आदले आमदार परशुराम कोटकार हांणी धरणें आंदोलना वेळार केली.
 मांद्रें मतदारसंघांतल्यान मगोच्या चिन्नाचेर आमदार म्हूण जीत आरोलकार जाल्यार मडकय मतदारसंघांतल्यान सुदिन ढवळीकार वेंचून आयल्यात. ह्या मगो फुडाऱ्यांनी मोपाच्या विमानतळाक भाऊसायब हांचें नांव दिवपाची शिफारस स्वता जावन करपाक जाय आशिल्ली. पूण तांणी ती करूंक ना, अशी कोटकार हांणी खंत उक्तायली.
 हिंदू धर्मांत साबार देवदेवता आसात, पूण पुजेचो पयलो मान गणपतीक आसा. तेच तरेन गोंयांतलें पयलें नांव घेवचें जाल्यार भाऊसायब हांचें घेवचें पडटलें. तेच खातीर मोपाच्या विमानतळाक भाऊसायब बांदोडकार हांचें नांव दिवचें, अशी मागणी प्रा. गजानन मांजरेंकार हांणी केली.
 आमंत्रण आसूं वा नासूं, भाऊसायब हांच्या मतदारसंघांतल्यान आनी मगोच्या चिन्नाचेर वेंचून आयिल्ले मांद्रें मतदारसंघाचे आमदार जीत आरोलकार हांणी ह्या आंदोलनांत वांटो घेवपाची गरज आशिल्ली, पूण ते येवंक ना. साडे धा परस अदीक मतां दिल्ल्या आपल्या मतदारांक लेगीत तांणी ह्या आंदोलनाक धाडूंक ना. आमदार आरोलकार आतां खंयचे घोलींत लिपून बसला, असो प्रस्न संजय बर्डे हांणी उपस्थीत केलो.
 सुभाष केरकार हांणी सांगलें, दरेके पंचायतीक एक निवेदन भेटयतले. त्या निवेदनांत दरेके पंचायतीन आपापले ग्रामसभेंत मोपा विमानतळाक भाऊसायब बांदोडकार हांचें नांव दिवचें, असो एक थाराव मंजूर करचो, असो उलो मारतले, अशें तांणी सांगलें.
 ह्या वेळार उमेश तळवणेंकार, विनायक च्यारी, ताम्हणकार, दीपेश नायक, तुषार टोपले, अमृत आगरवाडेकार, मिलन वायंगणकार हांणी थारावा वटेन विचार मांडले. मोपा आंतरराष्ट्रीय विमातळाक मुक्त गोंयचे पयले मुख्यमंत्री दयानंद (भाऊसायब) बाळकृष्ण बांदोडकार हांचें नांव दिवचें, असो थाराव मोपा आंतरराष्ट्रीय विमानतळ नामकरण समिती गोंयच्या बावट्या खाला मांद्र्यां भाऊसायब बांदोडकार बागेंत हाजीर राविल्ले मांद्रें मतदारसंघांतले तशेंच भाऊसायबां विशीं आदार आशिल्ल्या नागरिकांनी एकमतान मंजूर केलो.
 गोंय मुक्ती उपरांत भाऊसायब हांणी गोंयची संस्कृती तिगोवन दवरली. कूळ मुंडकार कायदो करून भोवजन समाजाक न्याय दिलो. भोवजनांच्या दारा मेरेन शिक्षणाची गंगा व्हरून सुशिक्षीत समाज निर्मिती खातीर पावल मारलें. साबार उदरगतीचे प्रकल्प सुरू करून आयच्या विकसीत गोंयची बुन्याद घातली. भाऊसायब फक्त राजकारणी नाशिल्ले जाल्यार ते आदरणीय लोकफुडारी आशिल्ले. ह्या सगळ्या गजालींचो विचार करून मोपाच्या आंतरराष्ट्रीय विमानतळाक भाऊसायब बांदोडकार हांचें नांव दिवचें आनी तांणी दिल्ल्या योगदानाचो भोवमान करचो, अशी शिफारस गोंय सरकारान केंद्र सरकारा कडेन करची, अशी नेटाची मागणी आंतरराष्ट्रीय विमानतळ नामकरण समितीच्या धरणें आंदोलनांत केली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 